КIэкIэу къэпIон хъумэ, жабзэм икультурэ лъапсэу иIэр стилистикэр ары. Арышъ, бзэм итеоретическэ къызэхэфын зэрэхахъорэм епхыгъэу цIыф жъугъэхэм яжэбзэ культурэ зыкъызэриIэтырэм къыгъэуцурэ пшъэрылъхэм стилистикэм научнэ мэхьанэу иIэми зырегъэушъомбгъу. Тэ тилъэхъан жабзэм икультурэ нахь пшъэрылъышхохэр фагъэуцухэ хъугъэ. Жабзэр къэIуакIэмкIэ, лексикэмкIэ, грамматикэмкIэ тэрэзэу зэгъэкIугъэным имызакъоу, дэгъоуи, дахэуи, стилистическэу гъэпсыгъэуи щытын фае. А пстэур къызыбдэхъущтыр функциональнэ стилистикэм ылъапсэ тетэу жабзэм икультурэ научнэу зыбгъэпсыкIэ ары ныIэп.